《奉陪蓬莱阁赏雪赋诗谨成二十四韵呈知府龙图侍郎》
宋代·姚勔

一气运转无时停，阴阳消长权相仍。不有栗烈谨闭固，安得生相万化兴。

东南之土苦妍暖，大冬往往水不冰。有时草木自发泄，百虫不蛰飞蚊蝇。

侍郎下车庶事饬，威行恩煦瞻风棱。宿奸窜伏善民裕，众强不敢暴与陵。

刚柔设施既得理，律吕感召还相应。先春未腊已见雪，平地一色迷沟塍。

寒华浩荡失舞鹤，逸势飘突回飞鹰。不惟尽扫氛祲息，便使岁善仓箱登。

蓬莱高阁倚岩壑，下见群峦千万层。其间赋象不可数，一一焜耀光彩凝。

会稽山水天下胜，于此更可穷誇矜。无风四面捲帘幕，坐上众客罗簪朋。

分题行酒各壮浪，浩然万虑何泓澄。抽毫沓简公已赋，欲敌妙句谁其能。

小生学力最卑弱，懦气郁郁唯填膺。往时徽之访安道，剡溪扁舟夜独乘。

隐沦闲事至微小，史笔犹为千载称。岂如公今为侍从，器业天子之股肱。

拥麾一方聊抚俗，瑞至应节如纠绳。处之庙堂燮天下，和气自足康黎蒸。

良辰乐事固可纪，欲写但愧才弗胜。他年收拾入房策，岂独佳话口所腾。

作者简介：姚勔，字辉中，山阴（今浙江绍兴）人。仁宗嘉祐四年（一○五九）进士，授永康令。哲宗元祐初，召为秘书丞、太常丞。六年（一○九一），拜右正言（《续资治通鉴长编》卷四六四），改左正言。累迁中书舍人，宝文阁诗制、国子祭酒，以本职知明州。绍圣初，言者论其阿附吕大防、范纯仁，谪知信州，又落职以奉议郎主管杭州洞霄宫，再贬水部员外郎，分司南京。《嘉泰会稽志》卷一五有传。